รัฐบาลไทย-ข่าวทำเนียบรัฐบาล-ธอส. คว้า 3 รางวัลเกียรติยศแห่งความภาคภูมิใจ ในงานมอบรางวัลรัฐวิสาหกิจดีเด่น ประจำปี 2562
วันอังคารที่ 24 ธันวาคม 2562
ธอส. คว้า 3 รางวัลเกียรติยศแห่งความภาคภูมิใจ ในงานมอบรางวัลรัฐวิสาหกิจดีเด่น ประจําปี 2562
นายกรัฐมนตรีมอบรางวัลรัฐวิสาหกิจดีเด่นแก่ ธอส.จํานวน 3 รางวัล ประกอบด้วย 1.รางวัลรัฐวิสาหกิจยอดเยี่ยม ประจําปี 2562 2.รางวัลผู้นําองค์กรดีเด่น ประจําปี 2562 และ 3.รางวัลชมเชย ประเภทรางวัลความร่วมมือเพื่อการพัฒนาดีเด่น ด้านการยกระดับการบริหารจัดการองคร์กร
เมื่อวันที่ 23 ธันวาคม 2562 พลเอก ประยุทธ์ จันทร์โอชา นายกรัฐมนตรี เป็นประธานในงานมอบรางวัลรัฐวิสาหกิจดีเด่น ประจําปี 2562 ซึ่งจัดขึ้นโดยสํานักงานคณะกรรมการนโยบายรัฐวิสาหกิจ(สคร.) และในโอกาสดังกล่าวนายกรัฐมนตรียังให้เกียรติเป็นผู้มอบรางวัลรัฐวิสาหกิจดีเด่นให้แก่ธนาคารอาคารสงเคราะห์ (ธอส.) จํานวน 3 รางวัล ประกอบด้วย 1.รางวัลรัฐวิสาหกิจยอดเยี่ยม ประจําปี 2562 2.รางวัลผู้นําองค์กรดีเด่น ประจําปี 2562 ซึ่งมอบให้แก่นายฉัตรชัย ศิริไล กรรมการผู้จัดการ ธนาคารอาคารสงเคราะห์ โดยถือเป็น 2 รางวัลแห่งเกียรติยศที่ธนาคารได้รับเป็นครั้งแรก และ 3.รางวัลชมเชย ประเภทรางวัลความร่วมมือเพื่อการพัฒนาดีเด่น ด้านการยกระดับการบริหารจัดการองค์กร โดยมีนายปริญญา พัฒนภักดี ประธานกรรมการ ธอส. และนายฉัตรชัย ศิริไล กรรมการผู้จัดการ ธอส. เป็นผู้แทนธนาคาร ขึ้นรับรางวัล
นายปริญญา พัฒนภักดี ประธานกรรมการ ธอส. เปิดเผยว่า รู้สึกภาคภูมิใจและเป็นเกียรติอย่างมากที่ ธอส. ได้รับการประกาศให้ได้รับรางวัลรัฐวิสาหกิจดีเด่นประจําปี 2562 จํานวนถึง 3 รางวัล ซึ่งถือเป็นรางวัลแห่งเกียรติยศที่สะท้อนความสําเร็จขององค์กรอีกครั้งหลังจากสามารถคว้ารางวัลสําคัญของงานมาได้ ประกอบด้วย รางวัลรัฐวิสาหกิจยอดเยี่ยมประจําปี 2562 ถือเป็นรางวัลที่มอบให้แก่รัฐวิสาหกิจที่ผ่านการคัดเลือกตามหลักเกณฑ์ในรางวัลอื่นที่สะท้อนความเป็นองค์กร “ดีเด่น” ได้แก่ ด้านคณะกรรมการรัฐวิสาหกิจดีเด่น และด้านการบริหารจัดการดีเด่น รวมถึงเป็นรัฐวิสาหกิจที่มีคะแนนผลการประเมินงานองค์กรภาพรวมปี 2561 ตั้งแต่ 4.5 คะแนนขึ้นไป โดยในปี 2561 ธนาคารได้คะแนนประเมินผลสูงในระดับ 4.8420 คะแนน ซึ่งถือเป็นรางวัลที่สะท้อนให้เห็นถึงผลงานที่เป็นรูปธรรมของธนาคาร โดยเฉพาะการสร้างโอกาสให้ประชาชนได้มีที่อยู่อาศัยเป็นของตนเอง ภายใต้ Key Theme หรือภารกิจที่สําคัญในการดําเนินงานของธนาคารในปี 2562 ซึ่งบุคลากรของธนาคารต่างรับรู้ เข้าใจ และร่วมกันผลักดันให้ภารกิจบรรลุตามเป้าหมายเพื่อมุ่งให้องค์กรเติบโตอย่างยั่งยืน ได้แก่ Sustainability Portfolio การบริหารผลการดําเนินงานในทุกด้านให้มีความมั่นคงและยั่งยืน Technology for Digital Service การยกระดับการบริการรูปแบบดิจิทัลด้วยเทคโนโลยี และ Strategic HRM & HRD & CG การบริหารและพัฒนาบุคลากรและการกํากับดูแลกิจการที่ดีด้วยกลยุทธ์ ทั้งนี้ ถือเป็นครั้งแรกของ ธอส. ที่ได้รับรางวัลรัฐวิสาหกิจยอดเยี่ยม
รางวัลผู้นําองค์กรดีเด่นประจําปี 2562 ผู้ได้รับรางวัล นายฉัตรชัย ศิริไล กรรมการผู้จัดการ ธนาคารอาคารสงเคราะห์ เป็นรางวัลที่มอบให้กับผู้นํารัฐวิสาหกิจที่อยู่ในกลุ่มการพิจารณารางวัลการบริหารจัดการองค์กรดีเด่น และต้องมีคะแนนผลการดําเนินงานองค์กร ปี 2561 ตั้งแต่ 4.5 คะแนนขึ้นไป พร้อมกับพิจารณาจากผลประกอบการตามภารกิจ ผลประกอบการทางการเงิน การดําเนินการตามนโยบายของรัฐบาล การบริหารจัดการ วิสัยทัศน์ของผู้นํา การถ่ายทอดวิสัยทัศน์ไปสู่การปฏิบัติ บทบาทของผู้นําในการสร้างกลยุทธ์ที่ทําให้ประสบความสําเร็จ การให้ความสําคัญ และการดําเนินงานด้าน CG, CSR รวมถึงการแก้ไขปัญหา อุปสรรค
การให้ความสําคัญ และการดําเนินการเพื่อพัฒนาองค์กรให้ยั่งยืนของผู้นํา ซึ่งถือเป็นครั้งแรกที่ กรรมการผู้จัดการ ธอส. ได้รับรางวัลผู้นําองค์กรดีเด่นเช่นกัน
รางวัลชมเชย ประเภทรางวัลความร่วมมือเพื่อการพัฒนาดีเด่น ด้านการยกระดับการบริหารจัดการองค์กร (โครงการพี่เลี้ยง) เป็นรางวัลที่มอบให้แก่รัฐวิสาหกิจที่มีศักยภาพสูง (พี่เลี้ยง) และรัฐวิสาหกิจที่มีความต้องการพัฒนาตนเอง (น้องเลี้ยง) โดย ธอส. ในฐานะพี่เลี้ยง จับคู่กับองค์การสะพานปลา (อสป.) ในฐานะน้องเลี้ยง ซึ่งในปี 2561 ธอส. ได้รับรางวัลความร่วมมือเพื่อการพัฒนาดีเด่น ด้านการยกระดับการบริหารจัดการองค์กรประเภทดีเด่น และในปี 2562 ธอส. ได้รับรางวัลชมเชยด้านความร่วมมือเพื่อการพัฒนาในการยกระดับการบริหารจัดการองค์กร ซึ่งนับเป็นรางวัลที่ได้ต่อเนื่องเป็นปีที่ 2 ติดต่อกัน เป็นผลมาจาก ธอส. มีความทุ่มเทตั้งแต่ระดับคณะกรรมการ ผู้บริหารระดับสูง และพนักงานธนาคาร ในการแบ่งปันองค์ความรู้ แนวทางการบริหารจัดการ และทรัพยากรให้ อสป. และยังร่วมกันออกแบบกระบวนการทํางานร่วมกันที่ดี จึงทําให้เกิดความสําเร็จของโครงการในการยกระดับการบริหารจัดการองค์กร
"รางวัลรัฐวิสาหกิจดีเด่น ประจําปี 2562 ทั้ง 3 รางวัล ถือเป็นอีกหนึ่งในความสําเร็จที่น่าภาคภูมิใจของบุคลากร ธอส. ทั้ง 4,800 คน ที่ร่วมกันผนึกกําลังทุ่มเทแรงกายแรงใจปฏิบัติหน้าที่ของตนเองอย่างเต็มกําลัง ด้วยนโยบายและเป้าหมายที่ชัดเจนจากฝ่ายบริหาร รวมถึงการกํากับดูแลที่ดีของคณะกรรมการธนาคาร เพื่อสนับสนุนนโยบายของรัฐบาลที่ต้องการเปลี่ยนแปลงคุณภาพชีวิตให้คนไทยดียิ่งขึ้นด้วยการทําให้มีบ้าน พร้อมกับร่วมขับเคลื่อนเศรษฐกิจผ่านภาคอสังหาริมทรัพย์ และ ธอส. จะยังคงมุ่งมั่นพัฒนาองค์กรด้วยการนําเทคโนโลยีดิจิทัลมาปรับใช้ในกระบวนการทํางาน คิดค้นผลิตภัณฑ์และบริการใหม่ ๆ ที่สอดคล้องกับความต้องการของลูกค้าและนโยบายรัฐบาล 4.0 ของภาครัฐ เพื่อก้าวไปสู่การเป็นธนาคารที่ดีที่สุดสําหรับการมีบ้านต่อไป" นายปริญญา กล่าว
ทั้งนี้ สํานักงานคณะกรรมการนโยบายรัฐวิสาหกิจ (สคร.) ได้จัดให้มีงานมอบรางวัลรัฐวิสาหกิจดีเด่นตั้งแต่ปี 2548 เพื่อประกาศให้สาธารณชนได้ทราบถึงผลการดําเนินงานของรัฐวิสาหกิจที่ดีเด่นในด้านต่าง ๆ พร้อมกับเป็นกําลังใจให้กับรัฐวิสาหกิจทุกแห่งที่ทําภารกิจสนับสนุนการพัฒนาประเทศ และส่งเสริมให้รัฐวิสาหกิจมีความมุ่งมั่นในการดําเนินงานเพื่อพัฒนาองค์กรให้มีประสิทธิภาพยิ่งขึ้น โดยในปี 2562 สคร. ได้จัดงานมอบรางวัลดังกล่าวขึ้นด้วยแนวคิด “พลังรัฐวิสาหกิจไทย สู่มิติใหม่ด้วยดิจิทัล – HONOR THROUGH DIGITAL TRANSFORMATION” ในวันจันทร์ที่ 23 ธันวาคม 2562 ณ ห้องบางกอกคอนเวนชันเซ็นเตอร์ บี 2 ชั้น 22 โรงแรมเซ็นทาราแกรนด์และบางกอกคอนเวนชันเซ็นเตอร์ เซ็นทรัลเวิลด์ กรุงเทพฯ